stanford-oval/wikipedia huggingface dataset:
הרכבת התחתית של בודפשט
סקירה כללית > כרטיסים ומחירים

מחיר נסיעה בודדת ברכבת התחתית נקבע ל-350 פורינט (השווים 0.95 אירו נכון לדצמבר 2021). ישנו גם כרטיס מעבר הכולל אפשרות להחלפה במחיר של 530 פורינט (השווים 1.45 אירו נכון לדצמבר 2021).
כרטיס נסיעה בודד תקף ל-80 דקות ביום ו-120 דקות בלילה, במשך זמן זה ניתן להחליף בין קווי הרכבת התחתית השונים ללא הגבלה.
למרות שכרטיס הנסיעה ברכבת התחתית זהה לכרטיסים האחרים במערך התחבורה הציבורית בבודפשט, ברכישת כרטיס בודד לא ניתן להחליף בין רכבת תחתית לאוטובוס ולהפך, לשם כך יש לרכוש כרטיס מעבר.
בנוסף, נמכרים גם: כרטיס יומי, כרטיס תלת יומי (72 שעות), כרטיס שבועי וכרטיס חודשי. ישנם גם כרטיסים מוזלים לאוכלוסיות מיוחדות וכרטיס "Budapest Card" המאפשר נסיעה חופשית בכל כלי התחבורה בבודפשט למשך מספר ימים.
קווי הרכבת התחתית

| קו | מסלול | פתיחה | אורך | תחנות |
| --- | --- | --- | --- | --- |
|  | Vörösmarty tér ↔ Mexikói út | 1896 | 4.7 ק"מ | 11 |
|  | Déli pályaudvar ↔ Örs vezér tere | 1970 | 10.3 ק"מ | 11 |
|  | Újpest-Központ ↔ Kőbánya-Kispest | 1976 | 16.5 ק"מ | 20 |
|  | Kelenföld vasútállomás ↔ Keleti pályaudvar | 2014 | 7.4 ק"מ | 10 |
היסטוריית הקווים > הקו הצהוב M1

המטרה המקורית של קו זה הייתה לספק אמצעי תחבורה נוח לפארק העירוני של בודפשט, וזאת על אף ששדרת אנדראשי שהובילה לפארק ממרכז העיר הייתה שדרה מודרנית ומתקדמת ביותר לפי מונחי המאה ה-19. בשנת 1870 אישרה האספה הלאומית ההונגרית תוכנית לבניית קו רכבת תחתית בבודפשט, והחברה הגרמנית Siemens & Halske AG זכתה להיות החברה שתבצע את העבודות. עבודות ההקמה החלו בשנת 1894 ותוכננו להסתיים בשנת 1896, שהייתה שנת האלף לכיבוש הונגריה בידי המדיארים. 2,000 פועלים הקימו את הקו בשיטת חפור וכסה, והוא נחנך ב-2 במאי 1896 בידי הקיסר פרנץ יוזף.
הקו החדש זכה להיקרא "קו המילניום" או Földalatti (פירוש השם: Föld הוא "אדמה" בהונגרית, alatt משמעותו "מתחת" - וזאת על משקל ה-Underground הלונדונית). בקו נסעו בשנותיו הראשונות 35,000 אנשים ביום, ונכון ל-2007 עלה המספר ל-103 אלף אנשים. בראשיתו לא היה הקו תחתי לגמרי, ורק 3.22 מתוך 3.68 הקילומטרים שלו עברו מתחת לאדמה. עד שנת 1973 חיבר הקו את כיכר וורושמרטי שבמרכז העיר לגן החיות שבפארק העירוני של בודפשט, תוך כדי מעבר מתחת לשדרת אנדראשי. המסלול זכה בתחילה להצלחה רבה, אך קו הרכבת התחתית לא תוחזק כראוי ומצבו הלך והידרדר עם השנים וביתר שאת לאחר מלחמת העולם הראשונה. בשנת 1923 יזמה ממשלת הונגריה, כממשלה של מדינה עצמאית, שיפוץ כולל בקו הצהוב: התחנות שופצו, הרכבות חודשו ואף זכו למנועים חזקים יותר. כמו כן הוחלפו דלתות הרכבות מדלתות הזזה רגילות לדלתות כפולות הנפתחות לכיוונים מנוגדים.
לאחר מלחמת העולם השנייה גדלה אוכלוסיית בודפשט בקצב מהיר ובצורה ניכרת, ובמקביל קו המילניום הפך לעמוס מתמיד. על מנת להתמודד עם כמות הנוסעים המוגדלת שופצו והורחבו הרציפים בתחנות לאורך הקו שהוארך ב-1,250 מטרים בשנת 1973. הארכה זו, היחידה שבוצעה עד כה, המשיכה את תוואי הקו אל מעבר לפארק העירוני עד לתחנה ומוסך תפעולי לידה שנבנו ברחוב מקסיקו (Mexikói út). באותה שנה החלה חברת התחבורה של בודפשט (BKV) להפעיל את הרכבת התחתית והיא ממשיכה בכך עד היום.
הקו הצהוב הוא הקצר ביותר במערכת הרכבת התחתית אך המפואר שבהם משום שהוא שומר על מראהו המקורי מסוף המאה ה-19. בסוף המאה העשרים שופץ הקו באופן מקיף לכבוד חגיגות המאה לקיומו, בין היתר שוחזרו התחנות למראן המקורי והנסיעה בקו זה הפכה למוקד תיירותי בעיר. בקו ישנן אחת עשרה תחנות, שמונה מהן הן התחנות המקוריות של הרכבת משנת 1896 ושלוש האחרות נוספו בזמן הרחבתו של הקו. כל תחנה מקורית היא גם מוזיאון קטן עם תמונות ומידע המספר את סיפורה. בנוסף נמצא בתחנת Deák Ferenc tér מוזיאון המוקדש בעיקרו לקו המילניום.
כיום, אורכו של הקו הוא 4.4 ק"מ, אך למרות אורכו הקצר יחסית, הוא עובר באתרים מוכרים רבים של בודפשט. תחנת המוצא Vörösmarty tér נמצאת בכיכר שזהו שמה (כיכר ורשמארטי), וממנה יוצא מדרחוב הקניות הראשי, מדרחוב ואצי. התחנה הבאה בקו היא Deák Ferenc tér שנמצאת בלב לבה של בודפשט, ובה גם מצטלבים שלושת קווי הרכבת התחתית. תחנת Opera נמצאת ליד האופרה הוותיקה והידועה של בודפשט. תחנות עיקריות נוספות בקו הן תחנת Hősök tere, הנמצאת על יד כיכר הגיבורים שבכניסה לפארק העירוני, ותחנת ספא סצ'ני, הנמצאת בלב הפארק העירוני ובקרבת המרחצאות המפוארים בבודפשט וגן החיות המפורסם.
היסטוריית הקווים > הקו האדום M2

התוכניות לבניית קווי רכבת תחתית נוספים בכיוונים צפון-דרום ומזרח-מערב החלו להירקם כבר ב-1895 והסקיצות הראשוניות לקווים M2 ו-M3 שורטטו ב-1942. התוכנית להקמת קו שינוע בכיוון מזרח-מערב החלה לקרום עור וגידים לאחר תום מלחמת העולם השנייה והגידול הרב באוכלוסיית בודפשט, שבא בעקבותיה. העבודות על הקו החלו בשנת 1950, והוא אמור היה להיפתח בשנת 1954. עד שנת 1953 נכרו כבר 3 קילומטרים של מנהרה, אך בעיות פוליטיות ותקציביות גרמו להקפאת הבנייה. בינתיים שונה מעט תוואי הקו, ובניית הקו חודשה רק כעבור עשר שנים, בשנת 1963. בסופו של דבר נפתח הקטע הראשון בקו (בין Deák Ferenc tér ל-Örs vezér tere) ב-4 באפריל 1970. הקו החדש, שמיוצג על ידי צבע אדום, תוכנן במקור כדי לחבר בין שתי תחנות הרכבת הגדולות בבודפשט: דלי (התחנה הדרומית) וקלטי (התחנה המזרחית). הקטע השני בקו (בין Deák Ferenc tér ל-Déli pályaudvar) נפתח ב-22 בדצמבר 1972 והביא את הקו לאורכו הנוכחי של 10.3 ק"מ. כיום זהו הקו היחיד שחוצה את הדנובה ומקשר במנהרה תת-קרקעית בין שני חלקי בודפשט. הקו עובר באתרים מרכזיים רבים בעיר, כך שחוץ משתי תחנות הרכבת הקו עובר, בין היתר, גם ליד כיכר סל קלמן (לשעבר כיכר מוסקבה) (תחנת Moszkva tér), הפרלמנט ההונגרי (תחנת Kossuth Lajos tér), בית המלון אסטוריה (תחנת Astoria) והאצטדיון הלאומי על שם פרנץ פושקש בתחנת Stadionok (לשעבר Népstadion). התחנות בקו זה הן העמוקות ביותר בכל המערכת, ובו נמצאת גם התחנה העמוקה ביותר - תחנת Moszkva tér.
בסתיו של שנת 2003 החלו בקו עבודות שיפוץ נרחבות וחלקים ממנו נסגרו לסירוגין לתנועת רכבות. העבודות נמשכו עד שנת 2007 וכללו שיפוץ של 8 תחנות, כך שבתום השיפוץ תחנות אלה הפכו למודרניות ביותר במערכת. בשנת 2004 שופצו התחנות Blaha Lujza tér ו-Kossuth Lajos tér, ב-2005 שופצו ,Batthyány tér Keleti pályaudvar ו-Astoria, ואילו ב-2006 שופצו Moszkva tér ,Deák Ferenc tér ו-Déli pályaudvar. ישנה תוכנית לקשר קו זה לרכבת הפרברים, אך לפי שעה אין להצעה זו תומכים רבים.
היסטוריית הקווים > הקו הכחול M3

הקו הכחול M3 הוא הקו החדש והארוך ביותר בעיר. הוא מקשר בין אזור התעשייה בקובנה (Kőbánya) שבדרום העיר לשכונת אויפשט (Újpest, פירוש מילולי: פשט החדשה) שבצפונה. התוכניות להקמתו החלו לתפוס תאוצה בשנת 1963 והבנייה החלה ב-1970, מספר שבועות לאחר פתיחת הקטע הראשון בקו M2. הקטע הראשון של הקו נחנך בשנת 1976 כשאז גם הוצגה חלוקת הצבעים לקווים כפי שהיא מקובלת היום. בתחילה כלל הקו שש תחנות, וב-1980 נוספו לו חמש תחנות בקטע שבין קובאנה-קישפשט (Kobánya-Kispest) וכיכר נאג'ווארד (Nagyvárad tér). הקו הורחב עוד מספר פעמים: ב-1981 (בין Deák Ferenc tér ל-Lehel tér), ב-1984 בקטע שבין תחנות Lehel tér ו-Árpád híd וב-1990 הורחב בצפונו עד לתחנת Újpest-Központ והגיע לאורכו הנוכחי של עשרים תחנות הפרושות לאורך כ-17 ק"מ. התוואי הסופי של הקו עדיין לא נקבע ומשום כך הקו אינו מקושר לשיכון המגורים הגדול Káposztásmegyer שנמצא ליד שכונת Újpest ולמספר תחנות רכבת. כמו כן, מוסך תפעולי בצפון הקו לא נבנה עדיין ונמצא בשלבי תכנון.
מסלול הקו הוא מצפון לדרום, ורובו מקביל לדנובה מכיוון מזרח. לאורך קו ארוך זה ישנן מספר תחנות הנמצאות בסמיכות לאתרים מוכרים בעיר. כך לדוגמה: תחנת Ferenciek tere, נמצאת בסמוך לכיכר מרכזית בעלת שם זהה, תחנת Arany János utca נמצאת מעט דרומית לבזיליקת אישטוון הקדוש המפורסמת, תחנת Kalvin tér נמצאת במרחק הליכה מהשוק המקורה של בודפשט ואילו תחנת Nyugati palyaudvar נמצאת על יד תחנת רכבת בעלת שם זהה וגם ליד מרכז הקניות WestEnd שהוא הקניון הגדול במזרח אירופה.
היסטוריית הקווים > הקו הירוק M4

הקו מחבר את צפון מזרח העיר (פשט) לדרום מערבה (בודה) והוא הקו השני שחוצה את הדנובה (M2 היה הראשון). על נחיצותו של הקו הוסכם כבר ב-1972 במסגרת תוכנית פיתוח של בודפשט וסביבותיה. הוחלט אז שעבודות ההקמה יחלו בשנת 1978, אך מספר דחיות הובילו להקפאת הפרויקט. בסופו של דבר, בהסכם שנחתם ב-14 במאי 2003 בין הממשלה לעיריית בודפשט, נקבע התוואי הסופי של הקו M4 כפי שהוא היום. ההכנות להקמת הקו החלו עוד לפני כן בשנת 2002 ברחובות Bartók Béla ו-Fehérvári. עבודות אלה כללו שחזור והעתקת תשתיות, כמו גם בניית מעברים להולכי רגל שעתידים לשמש את הרכבת התחתית. עבודות הבנייה של הקו עצמו החלו מעל הקרקע בשנת 2005 בכיכר בארוש (תחנת הרכבת המזרחית - Keleti Pályaudvar), וב-27 במרץ 2006 הונחה אבן הפינה לרכבת התחתית.
המקטע הראשון בין תחנת הרכבת Kelenföldi pályaudvar שבכיכר Etele tér לתחנת הרכבת המזרחית, באורך של 7.5 ק"מ, הושלם במרץ 2014 והוא מכיל עשר תחנות. מקטע זה חוצה את הקו M2 בתחנת Keleti pályaudvar ואת הקו M3 בתחנת Kálvin tér. בשעות השיא פועלות בו הרכבות בתדירות של 3-5 דקות ובשעות השפל בתדירות של 10 דקות. הרכבות בקו זה אוטומטיות ומתופעלות ללא צורך בנהג. הרציפים בכל התחנות לאורך המקטע כמו גם במקטעים המתוכננים הם באורך של 80 מטרים.
המקטע השני בין תחנת הרכבת המזרחית לכיכר Bosnyák יהיה באורך של 3 ק"מ, ויכלול ארבע תחנות. לפי התוכניות מקטע זה אמור היה להיפתח ב-2014. תוכניות אלו נגנזו ולפי דעה (2022) אין לוח זמנים לבנייתם.
תוכניות פיתוח > הרחבת קווים קיימים

ישנן תוכניות להאריך את שלושת קווי הרכבת הקיימים כדי ליצור קישוריות טובה יותר בין הרכבת התחתית לבין שאר אמצעי התחבורה הציבורית בבודפשט וסביבותיה. תוכניות אלה כוללת הארכה של הקו M1 אל מעבר לרחוב מקסיקו עד לתחנת הרכבת ב-Rákosrendező ובכך לקשר אותו לרשת הרכבות הארצית והאירופית.
ארגון Városi és Elővárosi Közlekedési Egyesület (התאגדות התחבורה הציבורית העירונית והפרוורית) הציג תוכנית שמטרתה לאחד בין קו M2 עם הרכבת הפרוורית (HÉV) מכיוון גדלה שבמזרח העיר. עיריית בודפשט לא אישרה את התוכנית במתכונתה הנוכחית, אך ייתכן כי הצעה זו תיושם בעשור השני של המאה.
תוכנית נוספת מציעה להאריך את הקו הכחול M3 צפונה ל-Káposztásmegyer ודרומה עד לנמל התעופה הבינלאומי בודפשט פרנץ ליסט ייתכן שאף בשנים הקרובות. עם זאת, תוכנית ההארכה עד לנמל איבדה מהפופולריות שלה משום שתוכניות חדשות מציעות קישור רכבתי בין נמל התעופה לבין תחנת הרכבת המזרחית (Keleti pályaudvar).
תוכניות פיתוח > קו הרכבת M5

ישנה תוכנית מפורטת לבניית הקו M5 שמטרתו המרכזית היא לחבר בין רכבות הפרוורים הצפוניות והדרומיות. על פי התוכנית, הקו צפוי לנסוע לאורך שתי גדות נהר הדנובה ולחצות אותו דרך האי מרגרט שבמרכזו. הקטע הראשון של הקו צפוי להיבנות לקראת אמצע העשור השני של המאה ה-21, ולחבר את Kaszásdûlõ לכביש Könyves Kálmán körút. על פי התוכנית, קו זה עתיד לחצות את כל הקווים האחרים במערכת. הוא יחתך עם הקו M1 בתחנה שבכיכר Oktogon, עם הקו M2 בתחנת Astoria ועם הקווים M3 ו-M4 בתחנת כיכר קלווין (Kálvin tér).
מוזיאון הרכבת התחתית

מוזיאון הרכבת התחתית נפתח בשנת 1975 ליד תחנת Deák Ferenc tér, שהיא התחנה היחידה בה עוצרים שלושת קווי הרכבת. המוזיאון נבנה בקטע נטוש של מנהרת הרכבת התחתית אשר שימשה עד שנת 1955 כדפו של הקו היחיד דאז, קו M1. תצוגות המוזיאון מתארות את העבר, ההווה והעתיד של הרכבת התחתית של בודפשט ומתמקדות בעיקר בקו המילניום. במוזיאון מוצג קטע משומר של תחנת Gizella tér (כיום Vörösmarty tér) כפי שנראתה לפני תחילת השיפוצים של 1973. בחלק אחר של המוזיאון מוצגת ההיסטוריה של קו המילניום באנגלית ובהונגרית. כאן נמצאות גם רכבות מקוריות ששירתו בקו המילניום ואפילו קטע קצה מסילה הכולל ציוד מקורי שהובא במיוחד מהדפו הישן של קו M1 בתחנת Artézi fürdő (כיום Széchenyi fürdő). ציוד זה הובא מהתחנה כאשר הפסיקה לשמש כתחנת קצה, וזאת לאחר בניית תחנה נוספת בקו - תחנת Mexikói út. בתצוגת קבע נוספת במוזיאון מוצגים דגמים מפורטים של קרונות רכבת שונים מכל קווי הרכבת התחתית. בנוסף מוצגים דגמים נוספים הקשורים ברכבת, כמו למשל קטעי מנהרה וכן הסברים, מסמכים, תצלומים וחפצים מקוריים שיצאו משימוש.
הרכבת התחתית של בודפשט בתרבות

הרכבת התחתית של בודפשט זכתה לאורך שנות קיומה לאזכורים רבים בתרבות ובתרבות הפופולרית. סרטים רבים צולמו בה בחלקם או ברובם. עם סרטים אלה נמנה הסרט ההונגרי "קונטרול" (בהונגרית: Kontroll) משנת 2003 בבימויו של נמרוד אנטל. הסרט עוסק בחבורת טיפוסים צעירים סוריאליסטיים המועסקים כפקחים ברכבת התחתית. הסרט האפל אך המשעשע מציג נקודת מבט מעניינת על הרכבת ועל אלה הקשורים אליה. "קונטרול" קצר שבחים רבים וזיכה את הבמאי שלו בפרס מצלמת הזהב לסרט הביכורים הטוב ביותר בפסטיבל קאן.
סרט אחר שקטעים ממנו צולמו ברכבת התחתית הוא סרט האימה-הרפתקאות "מלחמות האופל" (במקור: Underworld) של לן וייסמן משנת 2003.
קיים משחק סימולציה חינמי הניתן להורדה מרשת האינטרנט שמאפשר להיכנס לנעליו של נהג קטר בשלושת קווי הרכבת התחתית של בודפשט.
15 באוגוסט

15 באוגוסט הוא היום ה-227 בשנה (228 בשנה מעוברת) בלוח הגרגוריאני. עד לסיום השנה נשארו עוד 138 ימים.
אירועים היסטוריים ביום זה

1248 – החלה בניית קתדרלת קלן
1309 – סיום כיבוש רודוס על ידי ההוספיטלרים. שינוי שם המסדר לאבירי רודוס
1444 – "שלום סגד", הסכם שלום בין העות'מאנים לבין ממלכת הונגריה
1519 – פנמה סיטי בפנמה נוסדה
1535 – אסונסיון בפרגוואי נוסדה
1620 – ה"מייפלאואר" מפליגה מסאות'המפטון, אנגליה, עם הספינה-האחות "ספידוול", אך הן נאלצות לשוב על עקבותיהן כעבור זמן קצר
1914 – תעלת פנמה נפתחת
1945 – האימפריה היפנית נכנעת ומסיימת את מלחמת העולם השנייה
1947 – הודו מכריזה על עצמאות מבריטניה
1948 – דרום-קוריאה נוסדה מדרום לקו הרוחב 38
1730 – רעידת אדמה באזור אסאם/טיבט. חוזקה מוערך בכ-8.6
1960 – הרפובליקה של קונגו (ברזוויל) מכריזה על עצמאות מצרפת
1961 – מתחילה בנייתה של חומת ברלין
1961 – מפא"י בראשות דוד בן-גוריון זוכה בבחירות לכנסת החמישית
1969 – היום הראשון של פסטיבל וודסטוק
1971 – נשיא ארצות הברית ריצ'רד ניקסון מבטל את הצמדת הדולר האמריקאי לזהב
1974 – יוק יונג-סו, אשתו של נשיא דרום-קוריאה נהרגת בניסיון התנקשות בבעלה, נשיא דרום-קוריאה פארק צ'ונג-הי, על ידי מרגל צפון-קוריאני, במהלך חגיגות יום העצמאות
1975 – הפיכה צבאית בבנגלדש
1977 – נקלט אות ה"וואו!", אות רדיו חזק שהגיע מחוץ למערכת השמש
1994 – איליץ' רמירס סאנצ'ס, הטרוריסט הידוע בשם "קרלוס", נתפס
1998 – פצצה מתפוצצת באומהה, צפון אירלנד, זוהי פעולת הטרור הקטלנית ביותר של "הצרות"
2004 – הוקמה המשטרה הפדרלית של עיראק
2005 – תחילת ביצוע תוכנית ההתנתקות בגוש קטיף וצפון השומרון
2021 – פרצה השריפה בהרי ירושלים
2021 – השתלטות הטליבאן על קאבול בירת אפגניסטן והפיכתה לאמירות איסלאמית
נפטרו

423 – הונוריוס, קיסר האימפריה הרומית המערבית (נולד ב-384)
465 – ליביוס סוורוס, קיסר האימפריה הרומית המערבית (נולד ב-420)
767 – אבו חניפה, ה'אמאם הגדול' ומייסד האסכולה החנפית באסלאם (נולד ב-699)
778 – רולאן, אביר קודש של קרל הגדול (נולד ב-736)
1038 – אישטוון הראשון, מלך הונגריה (נולד ב-975)
1057 – מקבת', מלך סקוטלנד (נולד ב-1005)
1118 – אלכסיוס הראשון, קיסר האימפריה הביזנטית (נולד ב-1048)
1275 – לורנצו טייפולו, הדוכס ה-46 של ונציה
1369 – פיליפה מאנו, אשתו של אדוארד השלישי, מלך אנגליה (נולדה ב-1311)
1496 – איזבלה מפורטוגל, מלכת קסטיליה (נולדה ב-1428)
1506 – אלכסנדר אגריקולה, מלחין פלמי (נולד ב-1446)
1594 – תומאס קיד, מחזאי אנגלי (נולד ב-1558)
1714 – קונסטנטין ברנקוביאנו, שליט ולאכיה ("הארץ הרומנית" או מונטניה) (נולד ב-1654)
1728 – מרן מארה, מלחין ונגן ויול צרפתי (נולד ב-1656)
1799 – ג'וזפה פאריני, משורר, לבריתן ומתרגם איטלקי (נולד ב-1729)
1815 – החוזה מלובלין, מחשובי האדמו"רים בפולין במאה ה-18 (נולד ב-1745)
1876 – ג'ון פרדריק לואיס, צייר בריטי (נולד ב-1804)
1907 – יוזף יואכים, כנר, מנצח ומורה ממוצא יהודי (נולד ב-1831)
1935 – פול סיניאק, צייר נאו-אימפרסיוניסטי צרפתי (נולד ב-1863)
1936 – גרציה דלדה, סופרת, משוררת ומחזאית איטלקייה, כלת פרס נובל לספרות (נולדה ב-1871)
1951 – ארתור שנאבל, פסנתרן קלאסי פולני-יהודי (נולד ב-1882)
1967 – רנה מגריט, צייר סוריאליסטי בלגי (נולד ב-1898)
1971 – פול לוקאס, שחקן אמריקני, יליד הונגריה (נולד ב-1895)
1975 – מוג'יבור רחמן, נשיא בנגלדש (נולד ב-1920)
1978 – בצלאל שץ, אמן ישראלי (נולד ב-1912)
1989 – מינורו גנדה, קצין תעופה בצי הקיסרי היפני ובכוחות ההגנה העצמית של יפן (נולד ב-1904)
1990 – ויקטור צוי, מוזיקאי רוק סובייטי (נולד ב-1962)
2002 – חיים יוסף צדוק, משפטן, חבר הכנסת ושר בממשלות ישראל (נולד ב-1913)
2002 – ג'ורג' ואקנין, רופא ישראלי (נולד ב-1938)
2003 – אלכסנדר יהלומי, שחקן ובדרן (נולד ב-1912)
2006 – פאס וילקס, כדורגלן הולנדי (נולד ב-1923)
2007 – צבי גרמן, לוחם ההגנה וקצין צה"ל, פיקד על חטיבת אלכסנדרוני ועל חטיבת כרמלי במלחמת העצמאות (נולד ב-1917)
2008 – ג'רי וקסלר, עיתונאי מוזיקה ומפיק מוזיקלי (נולד ב-1917)
2013 – סלאבומיר מרוז'ק, מחזאי, סופר וקריקטוריסט פולני (נולד ב-1930)
2019 – אלכסנדר תמיר, מוזיקאי, פסנתרן, מלחין ומפיק מוזיקלי ישראלי (נולד ב-1931)
2020 – רומה פלק, פרופסור לפסיכולוגיה באוניברסיטה העברית בירושלים (נולדה ב-1932)
2020 – רות גביזון, פרופסורית ישראלית למשפטים וכלת פרס ישראל בתחום המשפטים (נולדה ב-1945)
2021 – יצחק ברא"ז, איש ציבור ומשפטן ישראלי, כיהן כשופט בית משפט השלום בתל אביב (נולד ב-1926)
2021 – גרד מילר, כדורגלן גרמני (נולד ב-1945)
2021 – פול מיטשל, פוליטיקאי ואיש עסקים אמריקאי (נולד ב-1956)
2022 – אמי פלנט, תת-אלוף, קצין שריון ראשי (נולד ב-1951)
2023 – אליעזר בן-עמי, חבר מחתרת לח"י, התפרסם בהכנת שני "רימוני התפוז" עבור משה ברזני ומאיר פיינשטיין (נולד ב-1923)
חגים ואירועים החלים ביום זה

הכנסייה הקתולית – יום התייצבות חובה למיסה – יום חגיגת עלייתה לשמים של מרים, אם ישו, יום חג באוסטריה, בלגיה, קמרון, קרואטיה, קפריסין, צרפת, יוון, איטליה, חוף השנהב, מלטה, פולין, פורטוגל, סלובניה וספרד
איטליה – פראגוסטו
קוריאה – יום השחרור
הודו – יום העצמאות
14 באוגוסט – 16 באוגוסט
אוגוסט
לוח אירועים שנתי
נפוליאון בונפרטה
הונוריוס
מקבת'
אלכסיוס הראשון
רנה מגריט
לידור כהן

לידור כהן (נולד ב-16 בדצמבר 1992) הוא כדורגלן ישראלי המשחק בעמדת הקשר בעירוני קריית שמונה.
קריירת מועדונים

כהן התחיל את הקריירה שלו במחלקת הנוער של מכבי פתח תקווה, ובתחילת עונת 2012/2013 ערך את הופעת הבכורה שלו במדי הקבוצה הבוגרת של המועדון, כשפתח בהרכב במשחק מול הפועל כפר סבא במסגרת גביע הטוטו. ב-14 בדצמבר 2012 כבש את שער הבכורה שלו בקריירה, בניצחון 0–3 על הכח עמידר רמת גן, ואת עונת הבכורה שלו סיים עם שלושה שערים ב-32 הופעות, וסייע לקבוצה להעפיל לליגת העל. ב-31 באוגוסט 2013 ערך את הופעת הבכורה שלו בליגת העל, במשחק מול בית"ר ירושלים, אך לא קיבל דקות משחק רבות בעונת 2013/2014, וכבש ארבעה שערים ב-16 הופעות
ב-8 ביוני 2014 חתם בבית"ר ירושלים, ששילמה עבורו דמי השבחה בגובה של 1.2 מיליון שקלים. את הופעת הבכורה שלו במועדון ערך ב-30 באוגוסט 2014, בניצחון 0–3 על הפועל באר שבע במסגרת גביע הטוטו, וכבר במשחקו הראשון כבש צמד שערים. בחצי הראשון של העונה לא כבש שערי ליגה, וב-9 בפברואר 2015 כבש צמד בניצחון 3–4 על הפועל חיפה. בסך הכל ערך בעונתו הראשונה בקבוצה 34 הופעות בליגה, בהן כבש שישה שערים. ב-2 ביולי 2015 ערך את הופעת הבכורה שלו במסגרת אירופית, במשחק שהסתיים בתיקו 0–0 מול אורדבסי שימקנט במסגרת מוקדמות הליגה האירופית, ובהמשך עונת 2015/2016 כבש חמישה שערי ליגה.
בתחילת עונת 2016/2017 כבש ארבעה שערים במדי בית"ר ירושלים, כולל צמד בניצחון 0–2 על מכבי חיפה, וב-30 בינואר 2017 חזר לקבוצת מכבי פתח תקווה, במדיה כבש שני שערים עד תום העונה. בעונת 2017/2018 כבש עשרה שערי ליגה. בעונת 2018/2019 כבש שני שערים ב-31 הופעות ליגה, ובסופה ירד עם הקבוצה לליגה הלאומית. בעונת 2019/2020 כבש עשרה שערים וסייע לקבוצה להעפיל בחזרה לליגת העל.
ב-11 בספטמבר 2020 חתם בקבוצת דילה גורי מהליגה הגאורגית, במדיה שיחק כשלושה חודשים וכבש שער אחד בשמונה הופעות בכל המסגרות.
ב-23 בדצמבר 2020 חזר לישראל וחתם עד תום העונה בהפועל תל אביב. ב-23 בינואר 2021 ערך את הופעת הבכורה שלו במועדון, כשפתח בהרכב במשחק מול הפועל חיפה שהסתיים בתיקו 2–2. ב-10 בפברואר כבש את שערו הראשון במדי הפועל תל אביב, בניצחון 0–2 על מכבי פתח תקווה.
ב-21 במאי 2021 חתם לשנתיים בקבוצת נונגבואה פיצ'איה מליגת העל התאילנדית. על אף עזיבתו הצפויה, פתח כהן בהרכב קבוצתו בגמר גביע המדינה, בו הפסידה הפועל 1–2 למכבי תל אביב לאחר הארכה. ב-3 בספטמבר הופיע לראשונה במדי קבוצתו החדשה במחזור הראשון בליגה, בניצחון 0–2 על נאקון ראטצ'אסימה, ובישל את השער השני במשחק.
ב-19 ביוני 2022 חתם בפאת'ום יונייטד מליגת העל התאילנדית. ב-19 בדצמבר הושאל עד לתום העונה לקון קאן יונייטד מהליגה התאילנדית.
ב-28 ביוני 2023 חתם בטראט מליגת העל התאילנדית.
ב-7 ביוני 2024 חזר לאחר שלוש שנים לישראל וחתם בעירוני קריית שמונה.
נבחרת ישראל

בתום עונת 2013/2014 זומן לראשונה לסגל הנבחרת הצעירה עד גיל 21 של ישראל, במדיה ערך שלוש הופעות וכבש שער.
חיים אישיים

במרץ 2019 נישא כהן לבת זוגו אלכסנדרה בושרי, ובינואר 2021 נולד בנם.[דרוש מקור]
הערות שוליים

↑  מאור רחמני, ‏פרסום ראשון: לידור כהן חתם בליגה הגיאורגית, באתר ONE‏, 11 בספטמבר 2020
↑  מאור רחמני, ‏לידור כהן חתם לחצי עונה בהפועל תל אביב, באתר ONE‏, 23 בדצמבר 2020
↑  מאור רחמני, ‏לידור כהן חתם בנונגובה פיטצ'איה התאילנדית, באתר ONE‏, 21 במאי 2021
↑  ברגל ימין: לידור כהן בישל במחזור ה-1 בתאילנד, באתר ONE‏, 3 בספטמבר 2021
↑  לידור כהן: שמח לחתום במועדון הגדול בתאילנד, באתר ONE‏, 19 ביוני 2022
↑  תומר חבז, ‏לידור כהן הושאל לקונקן מהליגה התאילנדית, באתר ONE‏, 19 בדצמבר 2022
↑  תומר חבז, ‏רשמית: לידור כהן חתם במדי טראט התאילנדית, באתר ONE‏, 28 ביוני 2023
↑  תומר חבז, ‏העולה מתחזקת: לידור כהן חתם בקריית שמונה, באתר ONE‏, 7 ביוני 2024
שנות ה-90 של המאה ה-21

שנות ה-90 של המאה ה-21 או שנות ה-2090 הוא עשור של לוח השנה הגרגוריאני שיחל ב-1 בינואר 2090 ויסתיים ב-31 בדצמבר 2099.
הדברים הכלולים כאן הם תחזיות בולטות של ארגונים עולמיים, נתוני יעדים אידיאליים שהוגדרו ואירועים מתוזמנים נכון לשנה הנוכחית. אין שום דרך להבטיח חיזוי אירוע מסוים מכיוון שמידע עדכני משתנה לעיתים קרובות. ישנם מחקרים עתידיים מתמשכים המבקשים להבין מה צפוי להמשיך ומה עשוי להשתנות באופן סביר. תחזיות לאירועים אפוקליפטיים ובואו השני של ישו נידונות במקומות אחרים.
תחזיות בולטות ואירועים ידועים > 2090

23 בספטמבר - יתרחש ליקוי חמה מלא בממלכה המאוחדת שאורכו המוערך הוא כ-2 דקות ו-10 שניות.
קרן פיצויים לנפגעי 11 בספטמבר צפויה לפוג.
על פי גרינפיס, ניתן להפוך את כל האנרגיה העולמית לאנרגיה מתחדשת עד שנה זו.
תחזיות בולטות ואירועים ידועים > 2091

18 בפברואר - יתרחש ליקוי חמה חלקי.
15 באוגוסט - יתרחש ליקוי חמה מלא.
100 שנים להתפרקות ברית המועצות.
תחזיות בולטות ואירועים ידועים > 2092

7 בפברואר - יתרחש ליקוי חמה טבעתי.
3 באוגוסט - יתרחש ליקוי חמה טבעתי.
העבודה לניקוי תחנת הכוח הגרעינית אולדבורי הממוקמת בת'ורנבורי, אנגליה, צפויה להסתיים לפחות ב-2092.
מערב אנטארקטיקה הופכת לאחד האזורים הצומחים ביותר בעולם, לאחר ששכבת הקרח היבשתית נמסה.
תתרחש משימה מאוישת ראשונה למערכת הירחים של שבתאי.
תחזיות בולטות ואירועים ידועים > 2093

27 בינואר - יתרחש ליקוי חמה מלא.
23 ביולי - יתרחש ליקוי חמה טבעתי.
תחזיות בולטות ואירועים ידועים > 2094

19 במרץ - קפסולת זמן שנאטמה בדיוק שבעים וחמש שנים לפני כן, אמורה להיפתח בנמל התעופה הבינלאומי דנוור.
7 באפריל - חמה יעבור על גבי צדק, וזהו האירוע הדומה היחיד הידוע בעשור זה. מפני שהאירוע יתרחש קרוב מאוד לשמש, לא יהיה אפשרי לראות אותו בעין בלתי מזוינת.
12 ביוני - ספרים, סרטים ועבודות נוספות שפורסמו ב-1994 יחלו להיות ברשות הציבור בארצות הברית.
תחזיות בולטות ואירועים ידועים > 2095

8 במאי - מעבר כוכב חמה על פני השמש.
על פי הערכות הפורום הכלכלי העולמי לשנת 2014, תהיה ראייה עולמית להשגת שוויון מגדרי מלא בשוק העבודה, ובלבד שהמגמה של ביטול אי-השוויון המגדרי בשוק העבודה בתקופה 2005 – 2014 תימשך ללא הרף.[דרושה הבהרה]
כמעט כל שפות העולם הנוכחיות יוצאו משימוש.[דרוש מקור]
תחזיות בולטות ואירועים ידועים > 2096

29 בפברואר - בפעם הראשונה מאז תחילת השימוש בלוח הגרגוריאני, יום רביעי של האפר יתרחש ב-29 בפברואר.
22 במאי - יתרחש ליקוי חמה מלא.
15 בנובמבר - יתרחש ליקוי חמה טבעתי.
2096 תהיה השנה המעוברת האחרונה במאה ה-21, מאחר ש-2100 מתחלק ב-100 ולכן אינו שנה מעוברת.
ב-2096 ימלאו 1100 שנה להקמתו של מנזר פאנונהאלמה.
ב-2096 ימלאו 1200 שנה להתיישבות המדיארים במרכז אירופה.
האסטרואיד 2015 RR245 יהיה הכי קרוב אל השמש (34 יחידות אסטרונומיות).
תחזיות בולטות ואירועים ידועים > 2097

קפסולת זמן שנאטמה 100 שנה קודם לכן, אמורה להיפתח באינר הארבור של בולטימור כדי לחגוג 300 שנה להתאגדותה כעיר.
תחזיות בולטות ואירועים ידועים > 2098

7 במאי - יום העצמאות ה-150 של ישראל.
10 בנובמבר - מעבר כוכב חמה על פני השמש.
תחזיות בולטות ואירועים ידועים > 2099

83% מיער האמזונאס יכול עדיין להיות הרוס.
משכנתת 99 השנים עבור אולפני קאופמן אסטוריה בניו יורק סיטי עתידה להסתיים.
בסוף המאה ה-21 ההשפעות של עליית גובה פני הים מתחילות להראות. אזורים פגיעים כמו הולנד, הודו וכל ערי החוף בעולם הן הראשונות שחשות את ההשפעה.
העולם צפוי להתחיל לפתח מטבע עולמי.
מרכז הדלי לחיזוי ומחקר אקלים צופה שפחמן באטמוספירה יכול לעלות ל-774 סל"ד במסלול מודל "עסקי כרגיל".
1 באוקטובר - יום העצמאות ה-150 של הרפובליקה העממית של סין.
31 בדצמבר – על פי מכון העתיד של האנושות, יש סיכוי של 19% להכחדה אנושית בשלב זה.
31 בדצמבר - צפויה להיפתח קפסולת זמן במוזיאון ארץ ישראל.
31 בדצמבר - מגבלת לוח שנה המקסימלית של Windows XP, ‏Windows Vista, ‏Windows 7, ו-Windows 8.
אירועים בדיוניים > 2093

בפרומתאוס, החללית ששוגרה על ידי כדור הארץ תגיע לכוכב הלכת LV-233 בשנת 2093.
אירועים בדיוניים > 2094

אירועי הפרק השלישי בספר The Outward Urge של ג'ון וינדהם מתרחשים ב-2094. בספר, ברזיל תצא בשנה זו לטיסה מאוישת למאדים.
אירועים בדיוניים > 2095

אלבום הקונספט Time של Electric Light Orchestra מבוסס בחלקו על אירועים משוערים שיקרו בשנה זו.
הספר "2095" מסדרת הספרים Time Warp Trio מתרחש בשנה זו.
הווידאו קליפ לשיר "California Love" של טופאק שאקור וד"ר דרה מבוסס על שנה זו.
אירועים בדיוניים > 2097

האירועים של משחק הלחימה One Must Fall: 2097 מתרחשים בשנה זו.
האירועים של משחק המרוצים העתידני Wipeout 2097 מתרחשים בשנה זו.
האירועים של משחק המחשב X-Kaliber 2097 מתרחשים בשנה זו.
האירועים של משחק המחשב Crystalis מתרחשים בשנה זו.
ראו גם

סדרה עתית
ליקויי החמה המלאים של המאה ה-21
ביאורים

↑  תחנת הכוח הגרעינית אולדבורי ממוקמת בדרום גלוסטרשייר, אנגליה.
↑  לשם השוואה, בשנת 1860 נרשמה רק 286 עמודים לדקה של פחמן.